b'\n_START_ARTICLE_\nVelika ledena jama v Paradani\n_START_PARAGRAPH_\nVelika ledena jama v Paradani (tudi Velika ledenica v Paradani) je 650 m globoka in 4090 m dolga jama ledenica v Trnovskem gozdu. Vhod vanjo je na nadmorski vi\xc5\xa1ini 1100 m, na dnu velike vrta\xc4\x8de na severnem vzno\xc5\xbeju Golakov._NEWLINE_Led v jami sega do globine 150 m. Iz snega nastaja le tik ob vhodu, sicer pa je posledica zmrzovanja pronicajo\xc4\x8de vode. Koli\xc4\x8dina ledu se z leti spreminja, kar gre pripisati razli\xc4\x8dni koli\xc4\x8dini padavin in \xc5\xa1e bolj spremenjenim okoli\xc5\xa1\xc4\x8dinam kro\xc5\xbeenja zraka. Pri veliki koli\xc4\x8dini ledu v jami namre\xc4\x8d ob\xc4\x8dasno nastane ledeni \xc4\x8dep, ki prepre\xc4\x8di ohlajanje globljih delov jame. Ko se ledeni \xc4\x8dep od spodaj stali, se pri\xc4\x8dne nov cikel._NEWLINE_V ledeni jami v Paradani so ob koncu 19. stoletja izrezovali 10 do 40 kg te\xc5\xbeke kose ledu, ki so jih v ko\xc5\xa1ih nosili na povr\xc5\xa1je in jih pono\xc4\x8di z vozovi vozili v Gorico ali Trst, kjer so led prodajali na ladje za hlajenje in ga z njimi vozili celo na prodajo v Egipt. Med prvo svetovno vojno so tedanje voja\xc5\xa1ke oblasti ustanovile posebno enoto, ki je ledene jame raziskovala zaradi oskrbe so\xc5\xa1ke fronte z vodo in ledom. Tako je bilo veliko voja\xc5\xa1kih potreb po ledu zagotovljenih prav iz ledenice v Paradani._NEWLINE_Pri spu\xc5\xa1\xc4\x8danju v jamo si v razli\xc4\x8dnih pasovih sledijo alpske rastlinske zdru\xc5\xbebe. Paradana je danes zavarovana kot naravni spomenik, zanjo pa skrbi turisti\xc4\x8dno dru\xc5\xa1tvo iz Lokev.'